দেখাচ্ছে। অভ্রান্ত নিশানায় পড়ে স্পিনের বিষাক্ত ছোবলে ফের ব্যাটসম্যানদের নাকানিচোবানি খাওয়াচ্ছে তাঁর ডেলিভারি। ৯ ম্যাচে ১০ উইকেট নিয়ে ফের কলকাতা নাইট রাইডার্সের ব্রহ্মাস্ত্র হয়ে উঠেছেন সুনীল নারাইন।যা দেখে কার্ল ক্রো’র মুখে পরিতৃপ্তির হাসি। গর্বেরও।
কে এই কার্ল ক্রো? আসুন পরিচয় করিয়ে দেওয়া যাক। বিয়াল্লিশের ক্রো ইংল্যান্ডের ক্রিকেটার। অফস্পিনার। অবশ্য জাতীয় দলের হয়ে কখনও খেলার সুযোগ পাননি। কাউন্টি ক্রিকেটে লেস্টারশায়ারের হয়ে খেলেছিলেন। ক্রিকেট থেকে অবসরের পর তিনি তরুণ স্পিনারদের কোচিং করান। এবং কাজ করেন বায়োমেকানিক্স বিশেষজ্ঞ হিসাবে। নারাইনের বোলিং অ্যাকশন সংশোধন করে তাঁকে ফের ক্রিকেটের মূল স্রোতে ফেরানোর নেপথ্য কারিগর এই ক্রো’ই। সম্প্রতি পাকিস্তানের মহম্মদ হাফিজের অ্যাকশন সংশোধন করে তাঁকেও কলঙ্কমুক্ত হতে সাহায্য করেছিলেন।
নারাইনের ব্যক্তিগত কোচ হিসাবে প্রায় তিন বছর ধরে কাজ করা ক্রো’র দ্বারস্থ হয়েছে নাইট শিবিরও। দু’বছর আগে আইপিএল শুরুর আগে সল্ট লেকে যাদবপুর বিশ্ববিদ্যালয়ের মাঠে নারাইনকে নিয়ে শিবির করেছিলেন ক্রো। একাদশ আইপিএলেও বেশ কয়েকদিন কাটিয়েছেন কেকেআর শিবিরে। আইপিএল শুরুর ঠিক আগে পাকিস্তান সুপার লিগে নারাইনের বোলিং অ্যাকশন নিয়ে প্রশ্ন উঠেছিল যে!
তাই টুর্নামেন্ট শুরুর আগে কোনও ঝুঁকি না নিয়ে ক্রো’র শরণাপন্ন হয়েছিলেন ক্যারিবিয়ান স্পিনার। শুক্রবার ইংল্যান্ড থেকে হোয়াটস‌্অ্যাপ কলে ক্রো বললেন, ‘‘আইপিএল শুরুর আগে নারাইনের সঙ্গে সপ্তাহ খানেক সময় কাটিয়েছিলাম। ওর অ্যাকশন নিয়ে নতুন করে কিছু কাজ করেছি। যে কারণে বল হাতে ফের ধারালো দেখাচ্ছে ওকে।’’
২০১২ সালে কেকেআরের জার্সিতে আইপিএলে অভিষেক ঘটানো নারাইনের বোলিংয়ের সঙ্গে অনেকেই এখনকার নারাইনের সাদৃশ্য খুঁজে পান না। শুরুর দিকে মাথার ওপর সাপের ফণার মতো হাত তুলে দৌড়ে এসে বল রিলিজ করতেন ক্যারিবিয়ান স্পিনার। যে অ্যাকশন নিয়ে বারবার প্রশ্ন উঠেছে। একাধিকবার সংশোধনী প্রক্রিয়ার মধ্যে দিয়ে যাওয়ার পর নারাইন এখন নতুন অ্যাকশনে বল করেন।
কীরকম সেই অ্যাকশন? বিশেষজ্ঞ ক্রো বলছেন, ‘‘আগে কিছুটা চেস্ট অন অ্যাকশন ছিল ওর। অর্থাৎ, বল রিলিজ করার সময় ব্যাটসম্যানের দিকে অনেকটা সোজাসুজি থাকত। এখন সেটা বদলে কিছুটা সাইড অন হয়েছে। বোলিং আর্মের অবস্থানও বদলে ফেলা হয়েছে।’’
নতুন অ্যাকশনের সঙ্গে মানিয়ে নিয়েছেন নারাইন। বলের পুরনো ধারও ফিরে পেয়েছেন। চলতি আইপিএলে কেকেআর শিবিরেও বেশ কিছুদিন কাটিয়ে গিয়েছেন ক্রো। টুর্নামেন্টের পরের দিকে ফের যোগ দিতে পারেন। ‘‘নারাইনের সবচেয়ে যে ব্যাপারটা ভাল লাগে, সেটা হল ওর ইতিবাচক মানসিকতা। চ্যালেঞ্জের মুখে পড়েছে। হাল ছাড়েনি। নতুন উদ্যমে ফেরার লড়াই শুরু করেছে,’’ বলছিলেন ক্রো। যোগ করলেন, ‘‘আমার পরামর্শেই ও ব্যাটিংয়ে আরও বেশি করে মনোনিবেশ করেছে। ব্যাটে রান পেয়ে যাওয়ায় ওর মনোবল আগের চেয়ে অনেকটাই বেড়ে গিয়েছে।’’
নারাইন ফের দাপট দেখাচ্ছেন। সন্তুষ্টির হাসি ক্রো’র মুখেও। কেকেআর শিবিরে ফের ‘নারাইন, নারাইন’ ধ্বনি।